Правилна употреба честих конструкција у склопу реченице

У овом тексту указаћу вам на неколико честих језичких конструкција које се погрешно употребљавају или су саме по себи погрешне.

1. Једна проклета енклитика

Ево га аутобус! Са каквим само одушевљењем ово узвикнемо сваки пут кад после дужег чекања наиђе. Ко би у тој благој еуфорији мислио на језик. Добро, ако мало дуже чекамо аутобус можемо и да промислимо о језику пре него што викнемо: Ево га! Дакле, екнклитика га је скраћени облик личне заменице он у генитиву. Пун облик гласи – њега. Можемо ли рећи: Ево њега аутобус? Не. Исто тако, не можемо рећи (нити написати): Ено га Марко! Ево је мама! Ни, као што стоји на једном београдском билборду, написано словима фонта величине пола метра: Ево је пулпа! Исправно је само: Ево аутобуса! Ено Марка! Ево маме! Ево пулпе!

3. По мени је ово сасвим у реду

Конструкција по мени усталила се и толико ушла у употребу да би инсистирање на томе да је неправилна, по мени било цепидлачење. По мени значи: по/према мом мишљењу, на основу мог става…

4. С обзиром на то

С обзиром на то да је писменост важна, писаћемо исправно. Сходно томе и: Без обзира на то што нам је забавно, морамо да кренемо. Не бисмо никад рекли “Без обзира да нам је забавно”… зар не? Није исправна конструкција обзиром на. Неки нормативисти допуштају и с обзиром да , али она није одлика нарочито лепог језичког стила.